# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL** | **Cyhoeddi Cynllun Gweithredu Cymraeg 2050 ar gyfer 2022-23** |
| **DYDDIAD** | **28 Mawrth 2022** |
| **GAN** | **Jeremy Miles AS, Gweinidog y Gymraeg ac Addysg** |

Heddiw, rwy’n cyhoeddi [**Cynllun Gweithredu Cymraeg 2050 ar gyfer 2022-23**](https://llyw.cymru/cymraeg-2050-cynllun-gweithredu-strategaeth-y-gymraeg-2022-i-2023). Mae’r ddogfen hon yn disgrifio sut y byddwn yn parhau i weithredu amcanion strategaeth Cymraeg 2050: Miliwn o siaradwyr yn ystod blwyddyn ariannol 2022-23.

Mae’r Cynllun Gweithredu yn adlewyrchu’r camau sydd wedi’u cynnwys yn Rhaglen Waith 2021-2026 Cymraeg 2050, a gyhoeddwyd fis Gorffennaf y llynedd yn ogystal â’n Rhaglen Lywodraethu a’r Cytundeb Cydweithio. Mae’n amlinellu’r camau y bydd y Llywodraeth yn eu cymryd yn ystod tymor y chweched Senedd er mwyn gweithredu’r ddau brif darged a ganlyn:

* Nifer y siaradwyr Cymraeg i gyrraedd 1 miliwn erbyn 2050.
* Canran y boblogaeth sy’n siarad Cymraeg bob dydd, ac sy’n gallu siarad mwy nag ychydig eiriau o Gymraeg, i gynyddu o 10 y cant (yn 2013–15) i 20 y cant erbyn 2050.

Wrth gyhoeddi’r Cynllun hwn ar gyfer 2022-23, rhaid cydnabod bod y byd wedi newid cryn dipyn ers lansio *Cymraeg 2050*: mae’r Deyrnas Unedig wedi gadael yr Undeb Ewropeaidd a COVID-19 yn dal yma. Mae hyn oll yn cyflwyno amrywiol heriau i’n hiaith a hefyd nifer o gyfleoedd y byddwn ni am fanteisio arnynt yn y dyfodol. Rydym yn bwriadu ymateb i’r newidiadau o’n cwmpas ac achub ar bob cyfle newydd wrth weithredu ein strategaeth iaith.

Bydd y Swyddfa Ystadegau Gwladol yn cyhoeddi canlyniadau Cyfrifiad 2021 yn ymwneud â’r Gymraeg rhwng gwanwyn 2022 a gwanwyn 2023. Pan gaiff y canlyniadau eu cyhoeddi, byddwn yn eu dadansoddi’n fanwl ac yn diweddaru’n taflwybr ystadegol a gyhoeddwyd fel rhan o *Cymraeg 2050*. Byddwn hefyd yn adolygu’n blaenoriaethau yn ôl y galw. Ond yr un fydd ein nod – gweithio gyda’n gilydd i gyrraedd y miliwn a dyblu’r defnydd dyddiol o’r Gymraeg.